Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 229/06)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Murazzano”

ES Nr.: PDO-IT-0015-AM01 – 18.11.2020

ACVN (X) AĢIN ( )

1. PIETEIKUMA IESNIEDZĒJA GRUPA UN TĀS LIKUMĪGĀS INTERESES

Consorzio di Tutela del Formaggio Murazzano DOP [Ar ACVN “Murazzano” apzīmētā siera aizsardzības apvienība], via Piazza Oberto 1, 12060 Bossolasco (CN), Itālija. E-pasts: consorzio.murazzano@gmail.com; oficiālais E-pasts: consorziomurazzano@sicurezzapostale.it.

Consorzio di Tutela del Formaggio Murazzano DOP [Ar ACVN “Murazzano” apzīmētā siera aizsardzības apvienību] veido siera “Murazzano” ražotāji, un tai ir tiesības iesniegt grozījuma pieteikumu saskaņā ar Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktu.

2. DALĪBVALSTS VAI TREŠĀ VALSTS

Itālija

3. PRODUKTA SPECIFIKĀCIJAS PUNKTS, UZ KURU ATTIECAS GROZĪJUMS VAI GROZĪJUMI

☒ Produkta nosaukums

☒ Produkta apraksts

☐ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☒ Marķējums

☒ Cits: produkta specifikācijas reorganizācija; panta par kontrolēm pārstrādāšana un informācijas par kontroles struktūru iekļaušana

4. GROZĪJUMA VAI GROZĪJUMU VEIDS

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. GROZĪJUMS VAI GROZĪJUMI

Vispirms būtu jānorāda, ka “Murazzano” produkta specifikācijas grozīšanas galvenais iemesls ir ar ACVN “Murazzano” apzīmētā produkta noteikumu apvienošana vienā dokumentā un tādas informācijas pievienošana, kas nebija minēta produkta reģistrācijas brīdī; tādējādi produkta specifikācija un vienotais dokuments tiek saskaņots ar tiesību aktu prasībām.

“Murazzano” kā ACVN tika reģistrēts 1996. gada 26. jūnija Regulā (EK) Nr. 1107/96 atbilstīgi Regulas (EEK) Nr. 2081/92 17. pantam. Dokumenti, uz kuru pamata tika veikta reģistrācija, bija prezidenta 1983. gada 30. jūnija Dekrēts Nr. 334, ar kuru Itālijā tika atzīts šis cilmes vietas nosaukums, proti, četru lappušu dokuments ar nosaukumu ““Murazzano” D.O.P.” [“ACVN “Murazzano””] un kopsavilkums.

Produkta specifikācija pašlaik ir sadalīta trīs punktos, proti, 1. punktā ir norādīts atzītais produkta nosaukums, 2. punktā ir definēts atzītais produkts, tā ražošanas veids un īpašības un 3. punktā ir noteikts ražošanas apgabals.

Kopsavilkumā ir iekļauta informācija par nosaukumu, produkta apraksts, ģeogrāfiskais apgabals, ražošanas metode, saikne ar ģeogrāfisko apgabalu un informācija par marķēšanu un kontrolēm.

Produkta nosaukums

Šis grozījums attiecas tikai uz teksta formulējumu. Tas attiecas uz 1. punktu spēkā esošajā produkta specifikācijā (prezidenta 1983. gada 30. jūnija Dekrēts Nr. 334).

Pašreizējā redakcija ir šāda:

“1. punkts Ar šo tiek atzīts siera “Murazzano” cilmes vietas nosaukums, kuru paredzēts izmantot produktam, kas atbilst šajā dekrētā noteiktajām prasībām attiecībā uz pārstrādes metodēm un organoleptiskajām un produkta īpašībām, kuras produkts iegūst turpmāk 3. punktā noteiktajā ražošanas apgabalā.”

Jaunā redakcija ir šāda:

“1. punkts Nosaukums Siera “Murazzano” aizsargātais cilmes vietas nosaukums ir paredzēts produktam, kas atbilst šajā produkta specifikācijā noteiktajām prasībām attiecībā uz pārstrādes metodēm un organoleptiskajām un produkta īpašībām, kuras produkts iegūst turpmāk 3. punktā noteiktajā ražošanas apgabalā.”

Produkta apraksts

Grozījums produkta specifikācijas (prezidenta 1983. gada 30. jūnija Dekrēts Nr. 334) 2. punktā un vienotā dokumenta 3.2. punktā.

Pašreizējā redakcija ir šāda:

“Pilnpiena svaigsiers, kas ražots tikai no aitas piena vai maisījuma, kas sastāv no vismaz 60 % aitas piena un ne vairāk kā 40 % govs piena.

Forma: cilindriska, ar plakanām pusēm, kurām ir nedaudz piepacelta mala.

Izmērs: diametrs — aptuveni 10–15 cm, malu augstums — aptuveni 3–4 cm, kas var būt lielāks vai mazāks atkarībā no ražošanas perioda ilguma.

Svars: 300–400 g.

Siera masas krāsa: pienbalta.

Siera masas konsistence: mīksta, nedaudz stingra, dažkārt ar retu acojumu, smalkgraudaina, nav izmantoti ne krāsu pigmenti, ne specifiski aromatizētāji.

Ārējais apvalks: bez mizas, svaigsiers ir pienbaltā krāsā, bet ilgāk nogatavinātam sieram izveidojas plāna salmdzeltena kārtiņa.

Garša: izsmalcināta, maigi aromātiska, patīkama garša, kas atgādina aitas pienu.

Tauku saturs sausnā: ne mazāk kā 50 %.”

Jaunā redakcija ir šāda:

“Cilmes vietas nosaukums “Murazzano” ir paredzēts sieram ar šādām īpašībām: pilnpiena svaigsiers, kas ražots tikai no šķirnes “Delle Langhe” aitu piena vai maisījuma, kurš sastāv no vismaz 60 % aitas piena un ne vairāk kā 40 % govs piena. To izmanto kā galda sieru, un tam piemīt turpmāk uzskaitītās īpašības. Forma: cilindriska, ar plakanām pusēm, kurām ir nedaudz piepacelta mala. Izmērs: diametrs — aptuveni 10–15 cm, malu augstums — aptuveni 3–4 cm. Svars: 250–400 g. Norādītais izmērs un svars attiecas uz sieru pēc minimālā nogatavināšanas perioda. Siera masas apraksts: mīksta, nedaudz stingra, dažkārt ar retu acojumu, smalkgraudaina; sieram nogatavinoties, krāsa no pienbaltas kļūst par salmdzeltenu; nogatavināšanas laikā konsistence no mīkstas kļūst arvien stingrāka, pakāpeniski zaudējot mitrumu, un beigās kļūst puscieta vai cieta. Netiek izmantoti ne krāsas pigmenti, ne specifiski aromatizētāji. Ārējais apvalks: svaigam sieram nav mizas, ārējais apvalks ir pienbalts, dažkārt pārklāts ar plānu, salmdzeltenu kārtiņu, kas pakāpeniski kļūst tumšāka. Garša: izsmalcināta, maigi aromātiska, patīkama garša, kas atgādina aitas pienu; sieram nogatavinoties, tā smarža un garša kļūst spēcīgāka. Tauku saturs sausnā: ne mazāk kā 50 % ar 2 % pielaidi produktam, kas ražots tikai no aitas piena, un 47 % ar 2 % pielaidi produktam, kurš ražots no aitas un govs piena maisījuma.”

Minimālais svars ir mainīts no 300 g uz 250 g.

Šis grozījums ir vajadzīgs, lai apmierinātu tirgus pieprasījumu un atvieglotu sīkražotāju darbu tajos gada periodos, kad piena ražošanas apjoms ir mazāks. Ir precizēts arī tas, ka svars attiecas uz sieru pēc minimālā nogatavināšanas perioda, jo, sieru nogatavinot vai nobriedinot ilgāku laiku, tas zaudē mitrumu, līdz ar to samazinoties tā svaram un izmēram.

Minimālais tauku saturs sausnā ir samazināts no ne mazāk kā 53 % līdz ne mazāk kā 50 % ar 2 % pielaidi produktam, kas ražots tikai no aitas piena, un no ne mazāk kā 50 % līdz ne mazāk kā 47 % ar 2 % pielaidi produktam, kurš ražots no aitas un govs piena maisījuma. Tas darīts, pamatojoties uz turpmāk minētajiem novērojumiem un apsvērumiem.

1983. gada produkta specifikācijā noteiktais tauku daudzums tika ņemts no 1964. gadā veikta pētījuma. Šis pētījums attiecās uz lopkopības apstākļiem, kas ļoti atšķīrās no šodienas apstākļiem. Pietiek pateikt to, ka tolaik šķirnes “Delle Langhe” aitu skaits pārsniedza 30 000 dzīvnieku, turpretim mūsdienās ir palikuši tikai 2 000 dzīvnieku, un ņemt vērā visas sekas, kuras saistītas ar ģenētiskā mantojuma iznīkšanu, ko šāds būtisks samazinājums var radīt selektīvās audzēšanas ziņā.

1963. gadā reģistrētais vidējais produkcijas apjoms bija aptuveni 100 kg no dzīvnieka, bet mūsdienās tas ir aptuveni 150 kg no dzīvnieka.

1964. gada pētījumā nav datu par tauku daudzumu aitas pienā tajā laikā, bet ir skaidrs, ka tauku saturu sierā ietekmē dažādo sastāvdaļu (tauku, olbaltumvielu, laktozes, pelnu) saturs pienā, no kura tas gatavots. Tādējādi produkcijas apjoma pieaugumam ir negatīva ietekme uz tauku, olbaltumvielu utt. procentuālo saturu litrā piena.

Nesenā padziļinātā pētījumā, ko šajā saistībā 2012. gadā veica Turīnas Universitāte, atklājās, ka tauku saturs pienā dažādās saimniecībās ievērojami atšķiras, un to neapšaubāmi ietekmē ģenētiskie faktori, kā arī izmantotās tradicionālās barošanas metodes. Vēl viens neapšaubāmi būtisks faktors ir tas, ka, tā kā šis lielā mērā ir amatniecisks produkts, tika konstatētas ievērojamas atšķirības attiecībā uz sūkalās palikušajiem taukiem, t. i., taukiem, kas pārstrādes laikā zaudēti un nav palikuši receklī.

Šie skaitļi, protams, būtiski ietekmēja tauku saturu sierā; Turīnas Universitāte konstatēja, ka daudzos gadījumos siera “Murazzano” tauku saturs bija zemāks par 1964. gadā norādīto un pēc tam 1983. gada produkta specifikācijā norādīto tauku saturu.

Turklāt var pieņemt, ka pašreizējā produkta specifikācijā norādītie skaitļi tika noteikti, izmantojot analīzes paņēmienus, kas ir mazāk precīzi par pašlaik pieejamajiem paņēmieniem.

Attiecībā uz aitas pienu ir pievienota norāde par šķirni “Delle Langhe”.

Līdz šim šī informācija bija iekļauta tikai ievadā minētajā dokumentā ar nosaukumu “Murazzano”. Tāpēc tā ir pievienota produkta specifikācijas 2. punktā un vienotā dokumenta 3.2. punktā.

Ir papildināts siera masas krāsas, ārējā apvalka un garšas apraksts, pievienojot īpašības, kas piemīt ilgāk nogatavinātam sieram “Murazzano”, lai nodrošinātu, ka “Murazzano” apraksts atbilst grozījumam attiecībā uz ilgāku nogatavināšanas periodu (sk. turpmāk izklāstīto grozījumu attiecībā uz ražošanas metodi).

Izcelsmes apliecinājums

Produkta specifikācijai ir pievienots īpašs punkts, lai to saskaņotu ar spēkā esošajiem tiesību aktiem.

Jaunais punkts ir izteikts šādā redakcijā:

“4. punkts Izcelsmes apliecinājums Katrs ražošanas procesa posms tiek pārraudzīts, reģistrējot visus izejmateriālus un gatavo produkciju. Šādā veidā, kā arī iekļaujot visus produkta ķēdes dalībniekus īpašos sarakstos, ko uztur kontroles struktūra, un savlaicīgi paziņojot saražotos daudzumus kontroles struktūrai, tiek nodrošināta produkta izsekojamība. Visas fiziskās un juridiskās personas, kas iekļautas attiecīgajos sarakstos, pārbaudes struktūra pārbauda saskaņā ar produkta specifikāciju un ar to saistīto pārbaužu plānu.”

Ražošanas metode

Grozījums produkta specifikācijas 2. punktā. Ir grozīta daļa par barību un slaukšanas reižu skaitu, un ir precizēta recināšanas temperatūras pielaide un nogatavināšanas periods.

Grozījums produkta specifikācijas 2. punktā un vienotā dokumenta 3.3. punktā

Pašreizējā redakcija ir šāda:

“Aitu un attiecīgā gadījumā liellopu barībai jāsastāv no zaļās lopbarības vai siena, kas iegūts ražošanas apgabalā.”

Jaunā redakcija ir šāda:

“Lauksaimniecības dzīvnieku, kuru pienu paredzēts pārstrādāt ar ACVN “Murazzano” apzīmētā sierā, gada barības devai jāsastāv no zaļās lopbarības vai konservētas lopbarības, kas veido vismaz 70 % sausnas, un koncentrētas barības vai papildbarības, kuras daudzums nepārsniedz 30 % sausnas. Vismaz 80 % lopbarības jābūt iegūtiem izcelsmes apgabalā. Ganīšanos nodrošina tad, kad ir tai piemērots gadalaiks. Ārpus noteiktā ģeogrāfiskā apgabala iegūtās barības apjoms gadā nekādā gadījumā nedrīkst pārsniegt 50 % sausnas. Vitamīnu un minerālvielu piedevas ir atļautas tādā apjomā, kas nepārsniedz tiesību aktos noteiktos ierobežojumus.”

Viss ražošanas apgabals atrodas neapūdeņotā zemē augstos vai vidēji augstos kalnos. Tāpēc gados, kad ir zems nokrišņu daudzums, kas saistīts arī ar klimata pārmaiņām, lopbarības ražošanas apjoms var mazināties.

Jau vairākus gadus izcelsmes apgabalā ir vērojama arī ļoti plašas lazdu riekstu audzēšanas un mazākā mērā vīnkopības intensifikācija, kā dēļ samazinās pieejamie lopbarības apgabali. Jāņem vērā arī arvien pieaugošais skaits vilku, kas uzbrūk ganāmpulkiem un biedē aitas, padarot sarežģītāku ganīšanu mazāk labvēlīgos apgabalos, kurus ir grūtāk pļaut. Tā dēļ arvien biežāk tiek izmantotas drošas dzīvnieku novietnes un tiek pamesti mazauglīgi ganību apgabali, kā rezultātā palielinās konservētās lopbarības izmantošana.

Tāpēc lauksaimniecības dzīvnieku uzturu ir atļauts papildināt ar nelielu daudzumu barības, arī papildbarības. Uztura nelielu papildināšanu ar barību, ieskaitot papildbarību, rada vajadzība nodrošināt, lai dzīvnieki laktācijas un grūsnības laikā saņemtu sabalansētu uzturu un tiktu nodrošināta dzīvnieku labturība. Šāda prakse var izrādīties vajadzīga arī nelabvēlīgu atmosfēras/klimatisko apstākļu dēļ, kas var ierobežot vietējo lopbarības resursu (ganību, siena) pieejamību. Turklāt uztura iespējama neliela papildināšana nekādā veidā nevar ietekmēt produkta savdabīgumu vai piena īpašības.

Grozījums produkta specifikācijas 2. punktā un vienotā dokumenta 3.3. punktā attiecībā uz izejvielām.

Pašreizējā redakcija ir šāda:

“Ražošanā izmanto pienu, kas iegūts divās dienas slaukšanas reizēs, un ražošana notiek visu gadu.”

Jaunā redakcija ir šāda:

“Ražošanā izmanto pienu, kas iegūts divās vai vairākās dienas slaukšanas reizēs, un ražošana notiek visu gadu.”

Tā kā tiek izmantotas piena dzesēšanas un uzglabāšanas sistēmas, kuras laika gaitā ir arvien uzlabotas, ir ieviesta iespēja ražot sieru no piena, kas iegūst divās vai vairākās slaukšanas reizēs, tādējādi nodrošinot, ka sīkražotāji var ražot sieru ik pēc divām vai vairāk dienām, jo īpaši noteiktos gada periodos, kad produkcijas apjoms samazinās.

Grozījums produkta specifikācijas 2. punktā un vienotā dokumenta 3.3. punktā “Ražošanas metode”.

Pašreizējā redakcija ir šāda:

“Siers jāražo pēc tradicionālām metodēm, izmantojot cilindriskas veidnes, kuru apakšpusē ir caurumi. Nogatavināšanas laikā siers katru dienu nedaudz jānomazgā ar remdenu ūdeni. Jāveic sausā sālīšana.”

Jaunā redakcija ir šāda:

“Izmanto pienu no divām vai vairākām slaukšanas reizēm. To var termiski apstrādāt, lai dezinficētu, un inokulēt ar piena fermentiem un/vai dabīgu ieraugu. Pienam pievieno no teļa iegūtu atšķaidītu himozīnu, un pienu pēc tam sarecina 37 °C temperatūrā ar ± 3 °C pielaidi. Himozīna pievienošanas laikā un pēc tās pienu raiti maisa, pēc tam, iespējams, to 40 minūtes atpūtinot, lai iegūtu biezu, viendabīgu recekli. Recekli vispirms, izmantojot putu karoti vai maisītāju, sadala rupjos gabalos (līdz apelsīna izmēram). Pēc vismaz 5 minūšu ilgas atpūtināšanas recekli, izmantojot maisītāju vai arfas veida nazi, sadala otru reizi — lazdu riekstu lieluma gabalos —, un pēc tam to atpūtina vēl vismaz 10 minūtes. Lai izveidotu siera formu, recekli ievieto atbilstīga izmēra plastmasas vai nerūsējošā tērauda cilindriskās veidnēs, kuru apakšpusē ir caurumi. Veidnes ar recekli 24 + 4 stundas tur uz slīpas virsmas, šajā laikā tās vairākkārt apgriežot. Siera formas veidošanas laikā divas reizes veic sauso sālīšanu — vienu reizi katrā pusē.”

Ir dots detalizēts apraksts par to, kas pašreizējā produkta specifikācijā minēts kā tradicionālās metodes. Ir norādīts arī tas, ka pienu var termiski apstrādāt, lai dezinficētu.

Tāpat ir norādīts, ka pienu var inokulēt ar piena fermentiem un/vai dabīgu ieraugu.

Attiecībā uz recināšanas temperatūru vārds “aptuveni” ir aizstāts ar vārdiem “ar ± 3 °C pielaidi”, kas ir normālās temperatūras svārstības tradicionālajās darba metodēs.

Ir svītrota prasība sieru nogatavināšanas laikā tos katru dienu mazgāt, un ir skaidrāk noteikts tas, ka pirmajās 4 dienās, kas ir minimālais nogatavināšanas periods, sieri jāmazgā ar remdenu ūdeni. Šā grozījuma pieprasījuma pamatā ir daudzu gadu gaitā reģistrēti novērojumi, kas apliecina, ka šīs prasības grozīšana neietekmē siera galīgo kvalitāti.

Grozījums produkta specifikācijas 2. punktā un vienotā dokumenta 3.2. punktā attiecībā uz nogatavināšanas periodu.

Pašreizējā redakcija ir šāda:

“Nogatavināšanas periods ilgst 4 līdz 10 dienas.”

Jaunā redakcija ir šāda:

“Nogatavināšana ilgst vismaz 4 dienas un var notikt tajās pašās telpās, kurās notiek ražošana, un tās laikā sierus vismaz divas reizes nedaudz apmazgā ar remdenu ūdeni; atļauts izmantot līdzvērtīgus alternatīvus paņēmienus. Pēc vismaz 4 dienu ilgas nogatavināšanas sieru var uzglabāt īpašās nogatavināšanas telpās vai saldētavās. Minimālais nogatavināšanas periods ir 4 dienas, bet maksimālais — 90 dienas. Nogatavināšana līdz 15 mēnešiem, nepievienojot citus produktus, ir atļauta tikai tad, ja izmanto tradicionālos burnie (hermētiski noslēgtus stikla traukus), kuros sieru ievieto pēc vismaz 20 dienu ilgas nogatavināšanas. To izmanto ne tikai kā galda sieru, bet arī daudzās receptēs un par pamatu gataviem produktiem.”

Lai gan 1983. gada produkta specifikācijā bija minētas 10 nogatavināšanas dienas, tagad arvien biežāk dažus izgatavotos “Murazzano” sierus nogatavina ilgāk, un tas tiek ļoti atzinīgi vērtēts tirgū. Attiecīgi norāde par 10 dienām ir svītrota, un ir ieviests maksimālais 90 dienu nogatavināšanas periods.

Šī prakse iezīmē atgriešanos pie senas tradīcijas. Agrāk sieru “Murazzano” patiešām diezgan bieži nogatavināja daudz ilgāk nekā 10 dienas, lai uzlabotu tā kvalitāti.

Papildus tam ir ieviesta iespēja sieru “Murazzano” glabāt ievietotu burnie (hermētiski noslēgtos stikla traukos).

Arī šī ir atgriešanās pie tradīcijas, ko mūsdienās praktizē arvien vairāk ražotāju. Agrāk burnie galvenokārt tika izmantoti, lai konservētu sieru ziemai, kad piena un tādējādi arī siera ražošanas apjoms samazinājās vai tie netika ražoti vispār.

Izmantojot šo paņēmienu, sieru ievieto burnie pēc vismaz 20 dienu ilgas nogatavināšanas, un to var glabāt līdz 15 mēnešiem.

Saikne

Produkta specifikācijai ir pievienots īpašs punkts, un kopsavilkuma d) un f) punktā minētā informācija ir pārstrādāta tā, lai tā atbilstu Regulai (ES) Nr. 1151/2012.

Pašreizējā redakcija ir šāda:

“d) VĒSTURE. Ražošanas apgabalā vēsturiski gatavotais siers savu nosaukumu ieguvis no Murazzano pašvaldības — galvenā tā ražošanas centra — nosaukuma. Laika gaitā produkts saglabājis specifiskās īpašības, ko tas iegūst kalnu pakāju vidē.

f) SAIKNE AR ĢEOGRĀFISKO APGABALU. Vērā ņemami dabas faktori ir attiecīgajā kalnu pakājes apgabalā valdošie klimatiskie apstākļi, kas ietekmē gan liellopu, gan aitu barības kvalitāti. Attiecībā uz cilvēkfaktoriem — šis siers vēsturiski ir bijis izplatīts Kuneo [Cuneo] apvidū, jo tas ir produkts, kas bijis plaši pieejams ēdināšanas uzņēmumos.”

Jaunā redakcija ir šāda:

“Ar ACVN “Murazzano” apzīmētā produkta ražošanas apgabala pašvaldību teritorija atrodas kalnainajā apgabalā Alta Langa, kas ziemeļos robežojas ar Langhe — vīndārzu un ar šo slaveno cilmes vietas nosaukumu apzīmēto vīnu ražošanas apgabala — lejasdaļu, dienvidos — ar Ligūrijas Apenīniem, austrumos — ar Monferrato apgabalu un rietumos — ar Kuneo provinces zemienēm. Tas ir ģeogrāfisks apgabals, kuru laika gaitā nav skāruši ģeoloģiski traucējumi, un tā flora ir bijusi pasargāta no būtiskajām pārmaiņām, ko šādi traucējumi izraisa. Siera “Murazzano” ģeogrāfisko apgabalu tas padarījis par oāzi, kurā patvērumu radušas arī ļoti dažādām vidēm tipiskas augu sugas. Līdzās sugām, kas tipiskas Eiropas zemienēm, un Vidusjūras izcelsmes sugām, tā ir ideāla dzīvotne arī daudzām Centrāleiropas un Dienvideiropas izcelsmes sugām, kā arī Atlantijas okeāna izcelsmes sugām, kuras ar ACVN “Murazzano” apzīmētā produkta ražošanas apgabalam blakus esošajos apgabalos ir sastopamas daudz retāk. Tik plašs un daudzveidīgs augu sugu klāsts nodrošina, ka dzīvnieki visu gadu uzņem jauktu un daudzveidīgu uzturu. Periodā, kad ir iespējama ganīšana (parasti no aprīļa līdz oktobrim), aitas barojas tieši ar zaļo lopbarību, ko iegūst pļavās un zālājos. Kad tā nav iespējama, uzturu joprojām galvenokārt veido siens, kas iegūts no apgabala sugu augiem. Tāpēc ar ACVN “Murazzano” apzīmētā produkta garšas un smaržas savdabīgumu rada ražošanas apgabalam tipiskā sarežģītā un ļoti daudzveidīgā flora, kuras aromātiskās sastāvdaļas nokļūst pienā un pēc tam — sierā. Vēl viens būtisks elements ar ACVN “Murazzano” apzīmētā siera ražošanā ir aitu šķirne “Delle Langhe”, kas ir vietējā šķirne, kura gadsimtiem ilgi bijusi saistīta ar Alta Langa apgabalu (pirmā rakstveida atsauce atrodama Plīnija Vecākā darbā “Naturalis Historia”). Ilgu laiku šie dzīvnieki bija vienīgais iztikas avots lauku ģimenēm, jo tiem varēja izmantot apgabalus, kuri novietojuma, sarežģītās piekļūstamības un zemās produktivitātes dēļ nebija īpaši piemēroti intensīvākai izmantošanai vai cita veida lopkopībai. Šķirnes “Delle Langhe” aitas ir vidēji lielas, ļoti izturīgas, ar labu piena izslaukumu pat mazāk labvēlīgos apstākļos. Tieši šo īpašību dēļ šķirne savu ražošanas potenciālu ar ACVN “Murazzano” apzīmētā produkta ražošanas apgabalā ir spējusi parādīt tik labi, ka tā joprojām ir svarīgs apgabala lauksaimniecības ekonomikas elements. Aitu audzēšana, siera ražošana un zemes apsaimniekošana ir nesaraujami saistīti elementi, kas, neraugoties uz vajadzīgo un neizbēgamo attīstību gadsimtu gaitā, nekad nav izzuduši. Tie ne tikai pilda produktivitātes funkciju, bet tiem ir arī ļoti svarīga nozīme vērtīga dabas un ainavu apgabala saglabāšanā un vides dzīvotspējas uzturēšanā kopumā. Ar ACVN “Murazzano” apzīmētā produkta ražošanas paņēmiens, kas līdz šai dienai ir saglabājis ciešu saikni ar tradicionālo praksi, izceļ īpašības, kuras rada vides, dzīvnieku, ražošanas faktoru un vietējo iedzīvotāju zinātības mijiedarbība. Recekļa sadalīšana gabalos divas reizes, sieru nelielais izmērs un recekļa ātra ievietošana veidnēs ir faktori, kas nodrošina sūkalu ātru notecēšanu, savukārt siera bieža apgriešana, specifiskās sālīšanas metodes un nogatavināšanas un nobriedināšanas apstākļi ļauj iegūt sieram tipiskās savdabīgās īpašības. Ar ACVN “Murazzano” apzīmētajam sieram, kas nav ilgi nogatavināts, piemīt dzīvnieku uzturu veidojošo dažādo augu un lopbarības sugu nianses, kas vispirms sajūtamas siera smaržā un pēc tam garšā; šādam sieram raksturīga maiga garša un mīksta siera masa pienbaltā līdz salmdzeltenā krāsā. Ilgāk nogatavināta un nobriedināta siera smarža un garša kļūst spēcīgāka, tam var veidoties mīksta, plāna miza ar ļoti plānu apakškārtiņu, kā arī siera masa var kļūt stingrāka un tumšāka, un tas var izdalīt aromātiskas nianses, kas bagātīgi atgādina aitas vilnu. Specifisko klimatisko apstākļu, dzīvnieku uztura un šķirnes “Delle Langhe” aitu piena īpašību kombinācija, kā arī to siera ražotāju savdabīgais ražošanas paņēmiens un prasmes, kuri šos apstākļus spējuši saprātīgi izmantot, tādējādi ir galvenie elementi, kas veido pamatu ar ACVN “Murazzano” apzīmētā siera ražošanai, kurā izpaužas Langhe ļaužu kopīgā zinātība, kas izriet no gadsimtiem ilgas kopīgas vēstures.”

Marķējums

Ir paplašināta kopsavilkuma h) punktā iekļautā daļa par marķējumu.

Pašreizējā redakcija ir šāda:

“h) MARĶĒJUMS. Produktu tirgo ar tā aizsardzības apvienības simbolu.”

Jaunā redakcija ir šāda:

“Sieru var pārdot veselu vai sadalītu gabalos, un tas var būt fasēts. Siera “Murazzano” logotips/simbols ir stilizēts lielais burts “M”, kas atrodas uz vienas no siera “Murazzano” rituļa — no kura izgriezts ķīļveida gabals — plakanajām pusēm. Simbols ir zilā krāsā (pantone Blue 0729) vai melnā krāsā (pantone Black U) uz balta fona, un to iekļauj etiķetē, kuru izmanto “Murazzano” iepakojumam. Etiķeti drīkst piestiprināt tikai pēc tam, kad pagājis minimālais nogatavināšanas periods. Tradicionālajā burnie nogatavināts/konservēts produkts jāmarķē ar īpašu etiķeti (uzlīmi), ko piestiprina stikla traukam no ārpuses vai, alternatīvi, konservētajam produktam traukā. Tā kā siera “Murazzano” ražošanai izmantoto aitas pienu var iegūt tikai no šķirnes “Delle Langhe” dzīvniekiem, uz iepakojuma vai īpašā etiķetē ir atļauts iekļaut norādi “Con latte di pecora delle Langhe” [“Ar “Delle Langhe” aitu pienu”]. Sieram “Murazzano”, kura ražošanā izmantoti 100 % aitas piena, uz iepakojuma vai īpašā etiķetē var iekļaut norādi “Solo latte di pecora delle Langhe” [“Tikai “Delle Langhe” aitu piens”].”

Cits

Produkta specifikācija ir reorganizēta, lai to padarītu vieglāk lasāmu. Tāpēc jaunajā produkta specifikācijā ir šādi astoņi punkti: 1. punkts “Nosaukums”, 2. punkts “Produkta īpašības”, 3. punkts “Ģeogrāfiskais apgabals”, 4. punkts “Izcelsmes apliecinājums”, 5. punkts “Ražošanas metode”, 6. punkts “ Saikne ar vidi”, “7. punkts “Kontroles”, ”8. punkts “Marķējums”.

Kopsavilkuma g) punktā iekļautā daļa par kontrolēm ir grozīta tā, lai tā atbilstu spēkā esošajiem tiesību aktiem, un ir pievienota informācija par kontroles struktūru.

Pašreizējā redakcija ir šāda:

“g) KONTROLES. NOSAUKUMS: Lauksaimniecības un mežsaimniecības politikas ministrija, Centrālā Krāpšanas apkarošanas inspekcija; Consorzio di Tutela del Formaggio Murazzano [Siera “Murazzano” aizsardzības apvienība] kā uzraudzības struktūra”.

Jaunā redakcija ir šāda:

“Produkta atbilstību produkta specifikācijai saskaņā ar Regulu (ES) Nr. 1151/2012 uzrauga kontroles struktūra “I.N.O.Q” — Istituto Nord Ovest Qualità — Soc. Coop. a r.l., Piazza Carlo Alberto Grosso 82, Moretta (CN) 12033. Tālr.: +390172911323; fakss: +390172911320; E-pasts: inoq@inoq.it”

VIENOTAIS DOKUMENTS

“Murazzano”

ES Nr.: PDO-IT-0015-AM01 - 18/11/2020

ACVN (X) AĢIN ( )

1. NOSAUKUMS VAI NOSAUKUMI [ACVN vai AĢIN]

“Murazzano”

2. DALĪBVALSTS VAI TREŠĀ VALSTS

Itālija

3. LAUKSAIMNIECĪBAS PRODUKTA VAI PĀRTIKAS PRODUKTA APRAKSTS

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Cilmes vietas nosaukums “Murazzano” ir paredzēts sieram ar šādām īpašībām: pilnpiena svaigsiers, kas ražots tikai no šķirnes “Delle Langhe” aitu piena vai maisījuma, kurš sastāv no vismaz 60 % aitas piena un ne vairāk kā 40 % govs piena. To izmanto kā galda sieru, un tam piemīt turpmāk uzskaitītās īpašības.

Forma: cilindriska, ar plakanām pusēm, kurām ir nedaudz piepacelta mala.

Izmērs: diametrs — aptuveni 10–15 cm, malu augstums — aptuveni 3–4 cm.

Svars: 250–400 g.

Norādītais izmērs un svars attiecas uz sieru pēc minimālā nogatavināšanas perioda.

Siera masas apraksts: mīksta, nedaudz stingra, dažkārt ar retu acojumu, smalkgraudaina; sieram nogatavinoties, krāsa no pienbaltas kļūst par salmdzeltenu; nogatavināšanas laikā konsistence no mīkstas kļūst arvien stingrāka, pakāpeniski zaudējot mitrumu, un beigās kļūst puscieta vai cieta.

Netiek izmantoti ne krāsas pigmenti, ne specifiski aromatizētāji.

Ārējais apvalks: svaigam sieram nav mizas, ārējais apvalks ir pienbalts, dažkārt pārklāts ar plānu, salmdzeltenu kārtiņu. Sieram nogatavinoties, tā ārējā krāsa kļūst arvien tumšāka salmdzeltena.

Garša: izsmalcināta, maigi aromātiska, patīkama garša, kas atgādina aitas pienu; sieram nogatavinoties, tā smarža un garša kļūst spēcīgāka.

Tauku saturs sausnā: ne mazāk kā 50 % ar 2 % pielaidi produktam, kas ražots tikai no aitas piena, un 47 % ar 2 % pielaidi produktam, kurš ražots no aitas un govs piena maisījuma.

Minimālais nogatavināšanas periods ir 4 dienas, bet maksimālais — 90 dienas. Nogatavināšana līdz 15 mēnešiem, nepievienojot citus produktus, ir atļauta tikai tad, ja izmanto tradicionālos burnie (hermētiski noslēgtus stikla traukus), kuros sieru ievieto pēc vismaz 20 dienu ilgas nogatavināšanas.

Sieru var pārdot veselu vai sadalītu gabalos, un tas var būt fasēts.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Lauksaimniecības dzīvnieku, kuru pienu paredzēts pārstrādāt ar ACVN “Murazzano” apzīmētā sierā, gada barības devai jāsastāv no zaļās lopbarības vai konservētas lopbarības, kas veido vismaz 70 % sausnas, un koncentrētas barības vai papildbarības, kuras daudzums nepārsniedz 30 % sausnas. Vismaz 80 % lopbarības jābūt iegūtiem izcelsmes apgabalā. Ganīšanos nodrošina tad, kad ir tai piemērots gadalaiks. Ārpus noteiktā ģeogrāfiskā apgabala iegūtās barības apjoms gadā nekādā gadījumā nedrīkst pārsniegt 50 % sausnas. Vitamīnu un minerālvielu piedevas ir atļautas tādā apjomā, kas nepārsniedz tiesību aktos noteiktos ierobežojumus.

Viss ražošanas apgabals atrodas neapūdeņotā zemē augstos vai vidēji augstos kalnos. Tāpēc gados, kad ir zems nokrišņu daudzums, kas saistīts arī ar klimata pārmaiņām, lopbarības ražošanas apjoms var mazināties.

Jau vairākus gadus izcelsmes apgabalā ir vērojama arī ļoti plašas lazdu riekstu audzēšanas un mazākā mērā vīnkopības intensifikācija, kā dēļ samazinās pieejamie lopbarības apgabali. Jāņem vērā arī arvien pieaugošais skaits vilku, kas uzbrūk ganāmpulkiem un biedē aitas, padarot sarežģītāku ganīšanu mazāk labvēlīgos apgabalos, kurus ir grūtāk pļaut. Tā dēļ arvien biežāk tiek izmantotas drošas dzīvnieku novietnes un tiek pamesti mazauglīgi ganību apgabali, kā rezultātā palielinās konservētās lopbarības izmantošana.

Tāpēc lauksaimniecības dzīvnieku uzturu ir atļauts papildināt ar nelielu daudzumu barības, arī papildbarības. Uztura nelielu papildināšanu ar barību, ieskaitot papildbarību, rada vajadzība nodrošināt, lai dzīvnieki laktācijas un grūsnības laikā saņemtu sabalansētu uzturu un tiktu nodrošināta dzīvnieku labturība. Šāda prakse var izrādīties vajadzīga arī nelabvēlīgu atmosfēras/klimatisko apstākļu dēļ, kas var ierobežot vietējo lopbarības resursu (ganību, siena) pieejamību. Turklāt uztura iespējama neliela papildināšana nekādā veidā nevar ietekmēt produkta savdabīgumu vai piena īpašības.

Sieru gatavo no šķirnes “Delle Langhe” aitu pienu vai maisījuma, kurš sastāv no vismaz 60 % aitas piena un ne vairāk kā 40 % govs piena. Izmanto pienu no divām vai vairākām slaukšanas reizēm. To var termiski apstrādāt, lai dezinficētu, un inokulēt ar piena fermentiem un/vai dabīgu ieraugu. Pienam pievieno no teļa iegūtu atšķaidītu himozīnu.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Slaucamo dzīvnieku ganāmpulkiem, kuru piens tiek pārstrādāts “Murazzano” sierā, ir jāatrodas noteiktajā ģeogrāfiskajā apgabalā.

Piens jāiegūst un jāpārstrādā un iegūtais siers jānogatavina noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Siera “Murazzano” logotips/simbols ir stilizēts lielais burts “M”, kas atrodas uz vienas no siera “Murazzano” rituļa — no kura izgriezts ķīļveida gabals — plakanajām pusēm. Simbols ir zilā krāsā (pantone Blue 0729) vai melnā krāsā (pantone Black U) uz balta fona, un to iekļauj etiķetē, kuru izmanto “Murazzano” iepakojumam. Etiķeti drīkst piestiprināt tikai pēc tam, kad pagājis minimālais nogatavināšanas periods.

Tradicionālajā burnie nogatavināts/konservēts produkts jāmarķē ar īpašu etiķeti (uzlīmi), ko piestiprina stikla traukam no ārpuses vai, alternatīvi, konservētajam produktam traukā.

Tā kā siera “Murazzano” ražošanai izmantoto aitas pienu var iegūt tikai no šķirnes “Delle Langhe” dzīvniekiem, uz iepakojuma vai īpašā etiķetē ir atļauts iekļaut norādi “Con latte di pecora delle Langhe” [“Ar “Delle Langhe” aitu pienu”]. Sieram “Murazzano”, kura ražošanā izmantoti 100 % aitas piena, uz iepakojuma vai īpašā etiķetē var iekļaut norādi “Solo latte di pecora delle Langhe” [“Tikai “Delle Langhe” aitu piens”].

4. ĢEOGRĀFISKĀ APGABALA ĪSA DEFINĪCIJA

Ražošanas (arī nogatavināšanas) apgabalā ietilpst visa šādu pašvaldību administratīvā teritorija: Albaretto Torre, Arguello, Bastia Mondovì, Belvedere Langhe, Benevello, Bergolo, Bonvicino, Borgomale, Bosia, Bossolasco, Camerana, Castelletto Uzzone, Castellino Tanaro, Castelnuovo di Ceva, Castino, Cerreto Langhe, Ceva, Cigliè, Cissone, Clavesana, Cortemilia, Cravanzana, Feisoglio, Gorzegno, Gottasecca, Igliano, Lequio Berria, Levice, Marsaglia, Mombarcaro, Monesiglio, Montezemolo, Murazzano, Niella Belbo, Paroldo, Perletto, Pezzolo Valle Uzzone, Priero, Prunetto, Roascio, Roccacigliè, Rocchetta Belbo, Sale Langhe, Sale San Giovanni, Saliceto, San Benedetto Belbo, Serravalle Langhe, Somano, Torre Bormida, Torresina.

5. SAIKNE AR ĢEOGRĀFISKO APGABALU

Ar ACVN “Murazzano” apzīmētā produkta ražošanas apgabala pašvaldību teritorija atrodas kalnainajā apgabalā Alta Langa, kas ziemeļos robežojas ar Langhe — vīndārzu un ar šo slaveno cilmes vietas nosaukumu apzīmēto vīnu ražošanas apgabala — lejasdaļu, dienvidos — ar Ligūrijas Apenīniem, austrumos — ar Monferrato apgabalu un rietumos — ar Kuneo provinces zemienēm.

Tas ir ģeogrāfisks apgabals, kuru laika gaitā nav skāruši ģeoloģiski traucējumi, un tā flora ir bijusi pasargāta no būtiskajām pārmaiņām, ko šādi traucējumi izraisa. Siera “Murazzano” ģeogrāfisko apgabalu tas padarījis par oāzi, kurā patvērumu radušas arī ļoti dažādām vidēm tipiskas augu sugas. Līdzās sugām, kas tipiskas Eiropas zemienēm, un Vidusjūras izcelsmes sugām, tā ir ideāla dzīvotne arī daudzām Centrāleiropas un Dienvideiropas izcelsmes sugām, kā arī Atlantijas okeāna izcelsmes sugām, kuras ar ACVN “Murazzano” apzīmētā produkta ražošanas apgabalam blakus esošajos apgabalos ir sastopamas daudz retāk.

Tik plašs un daudzveidīgs augu sugu klāsts nodrošina, ka dzīvnieki visu gadu uzņem jauktu un daudzveidīgu uzturu.

Periodā, kad ir iespējama ganīšana (parasti no aprīļa līdz oktobrim), aitas barojas tieši ar zaļo lopbarību, ko iegūst pļavās un zālājos. Kad tā nav iespējama, uzturu joprojām galvenokārt veido siens, kas iegūts no apgabala sugu augiem.

Tāpēc ar ACVN “Murazzano” apzīmētā produkta garšas un smaržas savdabīgumu rada ražošanas apgabalam tipiskā sarežģītā un ļoti daudzveidīgā flora, kuras aromātiskās sastāvdaļas nokļūst pienā un pēc tam — sierā.

Vēl viens būtisks elements ar ACVN “Murazzano” apzīmētā siera ražošanā ir aitu šķirne “Delle Langhe”, kas ir vietējā šķirne, kura gadsimtiem ilgi bijusi saistīta ar Alta Langa apgabalu (pirmā rakstveida atsauce atrodama Plīnija Vecākā darbā “Naturalis Historia”). Ilgu laiku šie dzīvnieki bija vienīgais iztikas avots lauku ģimenēm, jo tiem varēja izmantot apgabalus, kuri novietojuma, sarežģītās piekļūstamības un zemās produktivitātes dēļ nebija īpaši piemēroti intensīvākai izmantošanai vai cita veida lopkopībai. Šķirnes “Delle Langhe” aitas ir vidēji lielas, ļoti izturīgas, ar labu piena izslaukumu pat mazāk labvēlīgos apstākļos. Tieši šo īpašību dēļ šķirne savu ražošanas potenciālu ar ACVN “Murazzano” apzīmētā produkta ražošanas apgabalā ir spējusi parādīt tik labi, ka tā joprojām ir svarīgs apgabala lauksaimniecības ekonomikas elements.

Aitu audzēšana, siera ražošana un zemes apsaimniekošana ir nesaraujami saistīti elementi, kas, neraugoties uz vajadzīgo un neizbēgamo attīstību gadsimtu gaitā, nekad nav izzuduši. Tie ne tikai pilda produktivitātes funkciju, bet tiem ir arī ļoti svarīga nozīme vērtīga dabas un ainavu apgabala saglabāšanā un vides dzīvotspējas uzturēšanā kopumā.

Ar ACVN “Murazzano” apzīmētā produkta ražošanas paņēmiens, kas līdz šai dienai ir saglabājis ciešu saikni ar tradicionālo praksi, izceļ īpašības, kuras rada vides, dzīvnieku, ražošanas faktoru un vietējo iedzīvotāju zinātības mijiedarbība. Recekļa sadalīšana gabalos divas reizes, sieru nelielais izmērs un recekļa ātra ievietošana veidnēs ir faktori, kas nodrošina sūkalu ātru notecēšanu, savukārt siera bieža apgriešana, specifiskās sālīšanas metodes un nogatavināšanas un nobriedināšanas apstākļi ļauj iegūt sieram tipiskās savdabīgās īpašības.

Ar ACVN “Murazzano” apzīmētajam sieram, kas nav ilgi nogatavināts, piemīt dzīvnieku uzturu veidojošo dažādo augu un lopbarības sugu nianses, kas vispirms sajūtamas siera smaržā un pēc tam garšā; šādam sieram raksturīga maiga garša un mīksta siera masa pienbaltā līdz salmdzeltenā krāsā. Ilgāk nogatavināta un nobriedināta siera smarža un garša kļūst spēcīgāka, tam var veidoties mīksta, plāna miza ar ļoti plānu apakškārtiņu, kā arī siera masa var kļūt stingrāka un tumšāka, un tas var izdalīt aromātiskas nianses, kas bagātīgi atgādina aitas vilnu.

Specifisko klimatisko apstākļu, dzīvnieku uztura un šķirnes “Delle Langhe” aitu piena īpašību kombinācija, kā arī to siera ražotāju savdabīgais ražošanas paņēmiens un prasmes, kuri šos apstākļus spējuši saprātīgi izmantot, tādējādi ir galvenie elementi, kas veido pamatu ar ACVN “Murazzano” apzīmētā siera ražošanai, kurā izpaužas Langhe ļaužu kopīgā zinātība, kas izriet no gadsimtiem ilgas kopīgas vēstures.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas pilnais teksts ir pieejams tīmekļa vietnē http://www.politicheagricole.it/flex/cm/pages/ServeBLOB.php/L/IT/IDPagina/3335

vai arī tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell”.

(1) OV L 343, 14.12.2012., 1. lpp.